b'\n_START_ARTICLE_\nNancy Huston\n_START_PARAGRAPH_\nNancy Louise Huston (s\xc3\xbcndinud 16. septembril 1953 Calgary\'s) on Prantsusmaal elav prantsuse keeles kirjutav Kanada kirjanik (kes ise t\xc3\xb5lgib oma raamatud inglise keelde), esseist ja t\xc3\xb5lkija._NEWLINE_Ta s\xc3\xbcndis aastal 1953 Calgary\'s. Aastal 1968 kolis perekond USA-sse (ta elas seal New Hampshire\'i osariigis, Hillsborough\' maakonnas Wiltonis). Aastal 1973 kolis ta Pariisi, ta \xc3\xb5ppis \xc3\x89cole des hautes \xc3\xa9tudes en sciences sociales\'is, tema juhendajaks oli Roland Barthes._NEWLINE_Eesti keeles on ilmunud katkend romaanist "Maalihked" (Vikerkaar 7\xe2\x80\x938, 2007), romaan "Murrangujooned" (Loomingu Raamatukogu 24\xe2\x80\x9327, 2012, prantsuse keelest t\xc3\xb5lkinud Triinu Tamm) ja romaan "Loomisp\xc3\xa4evik" (Loomingu Raamatukogu 21\xe2\x80\x9324, 2016, prantsuse keelest t\xc3\xb5lkinud Leena Tomasberg, toimetanud ja j\xc3\xa4rels\xc3\xb5na kirjutanud Triinu Tamm)._NEWLINE_Ta on t\xc3\xb5lkinud prantsuse keelde Rootsi kirjanike (G\xc3\xb6ran Tunstr\xc3\xb6m) teoseid ja inglise keelde prantsuse kirjandust (Henry Bauchau). Ta on tegutsenud esseistina.\n_START_SECTION_\nIsiklikku\n_START_PARAGRAPH_\nTa on olnud abielus kirjandus- ja kultuuriteoreetiku Tzvetan Todoroviga, neil on kaks last.'